Bent Bøgsted har været medlem af Folketinget siden 2001, men nu er æraen slut. Tiden på Christiansborg er forbi. I august måned blev han medlem af Danmarksdemokraterne, og det er for det parti, at sønnike Kristian Bøgsted nu er på vippen til at overtage farens plads i folketingssalen. - Det vil være stort at overtage det og sige, vi stadigvæk er der som familie. Det bliver anderledes, at han ikke sidder derovre længere, siger Kristian Bøgsted. Kamp om pladserne Danmarksdemokraterne stormede tirsdag aften ind i Folketinget, hvor de fik 8,1 procent af stemmerne på landsplan, og endnu vildere gik det i det nordjyske. Her blev Danmarksdemokraterne landsdelens næststørste parti med 14,9 procent. - Jeg synes, det er et superflot valg, vi har fået. Både på landsplan, men i særdeleshed også heroppe i Nordjylland, siger Kristian Bøgsted. Det flotte valg betyder, at partiet får tre nordjyske folketingsmedlemmer. Den ene plads går til stemmeslugeren Inger Støjberg, og så skal Lise Bech og Peter Lindholt kæmpe med Kristian Bøgsted om de to sidste pladser. - Jeg er spændt. Sommerfuglene kører rundt i maven. Man følger med på kmdvalg.dk hele tiden for at følge med, når de personlige stemmer tikker ind, så man kan få en afklaring på det, siger Kristian Bøgsted onsdag morgen. Familietradition Kristian Bøgsted er opvokset med en far, som har haft arbejdsplads i København. Derfor har han fået et stort indblik i jobbet som folketingsmedlem. - Det vil betyde, at en mangeårig drøm går i opfyldelse. Jeg har erfaring fra byrådet og har drømt om det i mange år. Så vil det betyde, at jeg er færdig med at arbejde om natten. Det bliver en omvæltning, men jeg er klar og håber på, det lykkes, siger Kristian Bøgsted, som arbejder på nathold ved Vestas. Det forventes at være omkring middag, at de personlige stemmetal er talt op. Indtil da må Kristian Bøgsted og andre vente i tålmodighed.

Referat:
Der kan være en familieudskiftning på vej på Christiansborg. Senere onsdag finder Kristian Bøgsted ud af, om han får én af pladserne hos Danmarksdemokraterne.